
הנדון: פגמים מהותיים בהצעת חוק לתיקון פקודת מס הכנסה (מס' 287) 
(הטבות במס ליישוב מאוים באזור), התשפ"ו–2026


בשם התנועה למען איכות השלטון בישראל, ע"ר (להלן: "התנועה"), אנו מתכבדים לפנות אליכם כדלהלן:‏31.5.2026; ‏ט"ו בסיון תשפ"ו


1. עניינה של פנייה זו פגמים מהותיים בהצעת חוק לתיקון פקודת מס הכנסה (מס' 287) (הטבות במס ליישוב מאוים באזור), התשפ"ו–2026.

I. הצעת החוק
2. בימים אלה מקודמת בועדת הכספים הצעת החוק של חה"כ צבי סוכות המתקנת את סעיף 11 לפקודת מס הכנסה [נוסח חדש] באופן שתינתן הטבת מס נוספת בשיעור של 7% ליישובים ביהודה ושומרון המוגדרים כיישובים באיזור "קו עימות מזרחי".

3. בנוסח חדש שהוגש בידי שר האוצר סמוטריץ' ונדון בועדת הכספים ביום 27.5.2026 התווספה להצעת החוק הטבת מס לתושבי גבול הצפון בשיעור של 4%. בנוסח שיידון בוועדת הכספים מחר (אשר טרם פורסם), ייתכן שההטבה לתושבי גבול הצפון תבוטל לחלוטין. 

II. הצעת החוק אינה שוויונית ועל כן פוגעת בזכות לקניין ואינה עומדת בפסקת ההגבלה

4. הטלת מס שאינו שוויוני ומבחין באופן שרירותי פוגעת בזכות החוקתית לקניין:

"אם נבקש לתרגם עקרונות אלה למקרים בהם יהא זה מוצדק כי נכיר בפגיעה בזכות החוקתית לקניין עקב כניסתה לתוקף של חקיקת מס חדשה, הרי שמדובר, בין היתר, במקרים בהם מתעורר חשש ממשי להתקיימות אחד מחמשת אלה (להלן: הקטגוריות החשודות):
...
הטלת מס שאינו שוויוני במהותו (גם במקרים בהם לא מדובר בפגיעה בזכות החוקתית לשוויון), במובן זה שהוא מפלה באופן שרירותי בין נישומים, וזאת באופן החורג מההכרח הנגזר מאופיים השרירותי של כללים"[footnoteRef:2]. [2:  בג"ץ 35810-08-25 איגוד המייצגים ע"ר נ' כנסת ישראל (נבו 3.5.2026), פסקה 45.] 


5. הצעת החוק מפלה, דווקא בעת הזו, תושבי הצפון לבין תושבי יהודה ושומרון בשיעור הטבת המס הניתנת להם. אם תכלית הטבת המס היא לעודד תושבים להתגורר באיזורי הגבול משיקולים בטחוניים, כפי שהצהירו מציעי החוק בועדת הכספים, הרי שלא הובהר מדוע יש עניין רב יותר דווקא של מציעי החוק (חה"כ סוכות, השר סמוטריץ) לעודד תושבים להתגורר ביהודה ושומרון מאשר באיזור הצפון, שבו האוכלוסייה סובלת במשך תקופה ארוכה ורציפה  מאירועים ביטחוניים יומיומיים המסכנים את חיי התושבים ומשבשים את מהלך חייהם התקין. רק לאחרונה הודיע פיקוד העורף שבחינות הבגרות בבתי הספר בצפון יתקיימו בזום בשל ירי טילים בלתי פוסק[footnoteRef:3], בעוד שלא חל שום שינוי מיוחד בהנחיות פיקוד העורף לעניין היישובים ביהודה ושומרון שצפויים לקבל את ההטבה עודף (ככל שההטבה לתושבי הצפון לא תבוטל כליל). [3:  רצף השיגורים לצפון: פיקוד העורף הודיע על ביטול הלימודים בקו העימות, כאן (30.5.2026), זמין כאן.] 


6. על מנת שחוק הפוגע בשוויון לא ייפסל, עליו לעמוד בפסקת ההגבלה, ובין היתר לשם תכלית ראויה, ובמידה שאינה עולה על הנדרש.[footnoteRef:4] כלל לא ברור מהי תכלית הטבת המס המקודמת באמצעות הצעת החוק ומדוע היא נדרשת. פקודת מס הכנסה קובעת הטבות מס לתושבי הגבולות והחוק אינו מבהיר מהי התכלית של הרחבת ההטבה לחלק מהתושבים. אם התכלית היא לעודד מגורים באיזורים מסוכנים, הרי שכלל לא ברור שמידת הסכנה באיזור יהודה ושומרון גבוהה מזו של איזורים אחרים עליהם חלה פקודת מס ההכנסה. יתרה מכך, בשל אירועים אלה תושבים רבים של איזור הצפון עדיין לא שבו לבתיהם לאחר שפונו בשל תקיפות חיזבאללה לאחר ה-7 באוקטובר[footnoteRef:5] ונראה שאם התכלית היא לעודד את שיבתם לצפון, הרי שהטבת מס שמפלה אותם לרעה דווקא אינה משיגה תכלית זו.  [4:  סעיף 8 לחוק יסוד: כבוד האדם וחירותו.]  [5:  לפי נתוני מינהלת תקומה בצפון, נכון ליום 15.3.2026, 13% מהתושבי הצפון המפונים לא שבו לביתם, זמין כאן. ] 


7. בהנחה שהתכלית היא אכן עידוד התושבים להמשיך ולהתגורר באיזור או לעבור ולהתגורר באיזור מסוכן, הרי שכלל לא ברור האם הטבת מס היא האמצעי להשגת התכלית או אולי מיגון טוב יותר של יישובים המצויים בסכנה. זאת ועוד, כלל לא ברור האם נשקלו אמצעים שעלותם נמוכה יותר ובכך פוגעים פחות בזכות הקניין של אזרחי המדינה שהרי מימון הטבת המס הוא מתקציב המדינה. 

III. הקריטריון של מתן ההטבה אינו שקוף ואינו מבוסס על תשתית עובדתית ראויה

8. על החובה לקבוע קריטריון ברור, שקוף ושוויוני להטבת מס עמד בית המשפט העליון בבג"ץ 8300/02 גדבאן נסר נ' ממשלת ישראל (נבו 22.5.2012) בעניין תיקון אחר לסעיף 11 לפקודת מס ההכנסה [footnoteRef:6] (להלן: "בגץ נסר"): [6:  פסקה 35 לפסק הדין בבג"ץ נסר.] 

 "לא בכדי לא טענו המשיבים כי יש להגן על חוקתיות החוק. מסורת ארוכת שנים, שליוותה את ממשלות ישראל מקדמת דנא ובית משפט זה שב וחזר עליה פעמים רבות, מתייחסת לחובה לחלק את משאבי המדינה בהתאם לקריטריונים שווים, ברורים וגלויים. חקיקה שרירותית, כדוגמת סעיף 11(ב) לפקודה, הנוקבת בשמות היישובים הזכאים ותו לא, עומדת בסתירה לחובה זו, המבוססת על העיקרון היסודי לפיו המדינה, שעה שהיא מנהלת את ענייני הציבור ומשאביו, אינה רשאית לנהוג בהם כבשלה."

9. האיזור עליו חלה הצעת החוק למתן ההטבה לתושבי יהודה ושומרון קבוע בהצעת החוק כך:
"האזור הממוקם מזרחית לגדר המסומנת במפה שבתוספת, וכל עוד היא עומדת בתוקף בהתאם למדיניות הממשלה".

10. קריטריון למתן ההטבה לתושב ביישוב המצוי באיזור האמור קבוע בסעיף 1 בהגדרת "יישוב אזור קו עימות מזרחי מוטב" כך:
 "בכל הכבישים המובילים ליישוב והיוצאים ממנו – תנועת הסעות תלמידים מותרת ברכב ממוגן ירי בלבד, בהתאם לפרסום משרד הביטחון;"

11. לא ברור כיצד קריטריון זה מחזק את תכלית החוק. יפים לעניין זה דברי בית המשפט בבג"ץ נסר שכמו נכתבו לענייננו:
" יתר על כן, בהיעדר קריטריונים כלשהם להענקת הטבות מס לא ברור האם, ובאיזו מידה, מגשים סעיף 11(ב) את תכליתו – קרי, פיזור אוכלוסייה לפי סדרי עדיפות לאומיים וחיזוק יישובי הפריפריה. שכן מהי אותה פריפריה אשר החוק מבקש להיטיב עימה? האם מדובר בפריפריה סוציו-אקונומית או שמא בפריפריה גיאוגרפית? ואולי הכוונה לפריפריה ביטחונית? או אולי הכוונה לכולן יחד? תשובה לשאלות אלה אין סעיף 11(ב) מעניק."
12. וכאמור, הקריטריון הנ"ל מדגיש בראייתנו את הפער בין המציאות הקשה בצפון – הסובל מאיום טילים, רחפנים וכיוב', שלגביהם אפילו רכב ממוגן ירי אינו בהכרח מועיל (ומבלי להמעיט מחומרת האיום באיו"ש).
בפרט שבדברי ההסבר של הצעת החוק אין כל התייחסות למצוקה הביטחונית החריפה שבצפון ולהיקפה הגיאוגרפי. 
13. כפי שציינה בדיון בוועדת הכספים מיום 27.5.2026 היועצת המשפטית לוועדה, עו"ד שלומית ארליך, בקריטריון למתן ההטבה נפלו מספר פגמים מהותיים שלא תוקנו במהלך הדיון בהצעת החוק, בין היתר, שהוא אינו שקוף, הוא נבחר באופן שרירותי וללא כל תשתית עובדתית המבוססת על עבודת מטה סדורה. 


IV. פגמים בהליך החקיקה

14. כפי שפורסם[footnoteRef:7], הצעת החוק קודמה ללא חוות דעת משפטיות של משרד האוצר וללא עבודת מטה של משרד האוצר ורשות המיסים, ללא ציון המקור התקציבי למימושו וללא ציון העלות התקציבית[footnoteRef:8] שלו כנדרש בחוק[footnoteRef:9].  [7:  טלי חרותי-סובר בצפון זועמים על הנוסח החדש של חוק הטבות המס להתנחלויות: "לא ניתן לזה לקרות" (דה-מרקר, 27.5.2026), זמין כאן.]  [8:  ראו דברי ההסבר להצעת החוק, ה"ח 1185, כ"ז באדר התשפ"ו, 16.3.2026.]  [9:  כנדרש בסעיף 39א לחוק יסודות התקציב, תשמ"ה – 1985.] 



V. סיכום
15. מכל האמור לעיל עולה שהצעת החוק, חרף הרצון המבורך, להיטיב עם אוכלוסיות תחת איום ביטחוני, רצופה בפגמים, מעוררת שאלות קשות של שיוויון ואפליה ככל שתבשיל לכדי חוק שייכנס לתוקפו, דינה להיפסל, בין אם תכלול הטבת מס מפוחתת לחלק מתושבי הצפון ובמיוחד אם לא תכלול כל התייחסות אליהם.




בברכה,
[image: תמונה שמכילה שרטוט, שחור, טקסט, שחור ולבן

תוכן בינה מלאכותית גנרטיבית עשוי להיות שגוי.]

	יניב גולדברג, עו"ד
ראש האגף הכלכלי
התנועה לאיכות השלטון




העתקים:
עו"ד דודי קופל – יועמ"ש משרד האוצר.
חברי ועדת כספים, באמצעות מזכירות הועדה.

